Maiestatearen Ataria

Maiestatearen Ataria edo Paradisuko Ataria (gaztelaniaz, Pórtico de la Majestad edo Pórtico del Paraíso) Toro hirian (Zamora, Espainia) dagoen Santa Maria kolegiatako eliz atari gotikoa da. 

 Deskribapena 
Eliz ataria den arren, kolegiata barruan geratu da, eta barrutik kanporako norabidean balego bezala da, 15. mendeko eraldakuntza batek Maiestatearen kapera esaten zaionaren barruan utzi baitzuen. 

Atarian ikonografia gotikoan ohikoak diren bi gai irudikatzen dira: Ama Birjinaren gorespena (mainelean, ateburuan eta tinpanoan) eta Azken Judizioa (kanpoko arkiboltetan). Seigarren arkiboltan hemezortzi musikari ageri dira, Ama Birjinaren bizitzaren irudikapenaren eta Azken Judiziokoaren arteko espazioa bereizten duen irudizko lerroan jarrita, eta beraz, gai batekin edo bestearekin lot litezke musikariak. Atariaren izena Maiestas Domini irudikapen ikonikotik dator. 

Ataria 13. mendekoa da, baina eraikuntza data historialariek eztabaidagai dute: 1240ko data goiztiarra proposatu da, edo Gaztelako Antso IV.aren erregealdiaren amaierakoak: 1284-1295 artean.

Portada egiteko eskulturen errepertorio zabala erabili zuten, ziurrenik Leongo erresumako bi maisu harginek, Aldeanuelako hareharria baliatuta,. Bigarren kolomadiaren kapiteletan eta tinpanoaren inguruan agertzen diren hutsuneak liturgia-altzarien aztarnak dira. Altzari horiek portadari atxiki zitzaizkion Santo Tomas Apostoluaren parrokiako erretaula nagusi gisa egokitu zenean, eta 1671. urtetik aurrera Maiestatearen kaperan jaso ziren.

Atariaren edertasunaz gain, bere garrantzi eta berezitasun handiena Erdi Aroko polikromia originalak gordetzen duen bakarrenetakoa izatean datza. 1980tik 1990era bitartean egindako zaharberritze-lanetan aurkitu zuten, eta ordutik kontserbazioa hobetzeko trataerak aplikatu dira. Ikerketek aditzera eman dutenez, jatorrizko pinturari sei konponketa egin zitzaizkeen mendeetan zehar, 1408, 1506, 1547, 1566 eta 1772 urteen inguruan, eta, azkena, 19. mendean. Lehen zaharberritze modernoak 1987-1989 eta 1995-1996 urteetan egin ziren. Azken lanketa horretan, erabaki zen jatorrizko polikromia agerian uztea , 1408ko berregintzarekin batera. 

 Iruditegia

 Erreferentziak 

 Kanpo estekak 

Kategoria:Zamora probintziako kultura-intereseko ondasunak
Kategoria:Eliz atari gotikoak
Kategoria:Toro